text: Opkøber huse til flygtninge
  31 august 2015 kl. 04.45
  Kommuner køber parcelhuse op for at kunne huse flygtninge. Det gælder f.eks. Kolding kommune. Det skriver Jyllands-Posten
  Både Kolding og Roskilde køber huse af kommunernes beboere, men fremgangsmåden undrer Dansk Folkeparti.
  I flere danske kommuner har man så svært ved at finde en bolig til flygtninge, at kommunen nu opkøber parcelhuse og indlogerer flygtninge i husenes værelser.
  En af de kommuner er Kolding, hvor over 100 husejere har ansøgt om at få solgt deres bolig til kommunen.
  98 af de 121 huse opfyldte de krav, som byrådet i Kolding Kommune på forhånd havde opstillet. For eksempel må husene maksimalt koste 10.000 kroner per kvadratmeter.
  - Som kommune skal man stille en bolig til rådighed for de flygtninge, som man modtager. I Kolding Kommune kommer vi til at mangle to til fem familieboliger i denne omgang. Så ser vi, hvordan det fungerer, og derefter kan vi vurdere, om vi skal gøre det igen, siger borgmester Jørn Pedersen (V) til Jyllands-Posten.
  Hos Dansk Folkeparti på Christiansborg kalder integrationsordfører Martin Henriksen metoden for "det glade vanvid".
  - Det er vanvittigt. Men jeg anerkender, at det også er et udtryk for, at kommunerne er pressede, og der bare kommer rigtig mange flygtninge til Danmark. Men det er dybt urimeligt, at lovgivningen prioriterer flygtninge højere end danskere, siger Martin Henriksen til Jyllands-Posten og tilføjer:
  - Hvor mange socialt udsatte og almindelige danske boligsøgende køber kommunerne huse til. Det er ikke mange.
  Dansk Folkeparti foreslår, at det ikke skal være kommunernes opgave at sørge for bolig til flygtninge, men statens.
  